ፖሊስ 53 የሙስና ወንጀል ተጠርጣሪዎች የዘጠኙን የምርመራ መዝገብ ለአቃቤ ህግ አስረከበ
ችሎት ከቀረቡ 53 የሙስና ወንጀል ተጠርጣሪዎች መካከል ፖሊስ የዘጠኙን የምርመራ መዝገብ ትናንት ለአቃቤ ህግ አስረከበ።በተለያየ ወቅት በሙስና ወንጀል ተጠርጥረው ጉዳያቸው በፖሊስ እየተጣራ ከሚገኙ የመንግስት የስራ ኃላፊዎች፣ ደላሎችና ባለሃብቶች መካከል በአራት መዝገቦች ስር የተጠቃለሉ 53 ተጠርጣሪዎች ትናንት ችሎት ቀርበዋል።የፌዴራል ከፍተኛ ፍርድ ቤት ልደታ ሁለተኛ ወንጀል ችሎት በዋለው ችሎት ፖሊስ የዘጠኝ ተጠርጣሪችን የምርመራ መዝገብ አጠናቆ ለአቃቤ ህግ አስረክቧል።ችሎቱ ፖሊስ በቀሪዎቹ ተጠርጣሪዎች ላይ ለአራተኛ ጊዜ ከጠየቀው የ14 ቀናት ተጨማሪ የምርመራ ጊዜ ውስጥ ከ8 እስከ 10 ቀናት የሚደርስ ጊዜ ፈቅዷል።በቀድሞው የአዲስ አበባ መንገዶች ባለስልጣን ዋና ዳይሬክተር ኢንጂነር ፈቃደ ኃይሌ መዝገብ ስር ሶስት የባለስልጣኑ የስራ ኃላፊዎች እንዲሁም በኢትዮጵያ ስኳር ኮርፖሬሽን የአገዳ ተክል ክትትል ዋና ዳይሬክተር በአቶ አበበ ተስፋዬ መዝገብ ስር ካሉ 14 ተጠርጣሪዎች መካከል የስድስት ግለሰቦች በድምሩ የዘጠኙ የምርመራ መዝገብ ነው የተጠናቀቀው።ከእነዚህ መካከል አቶ አስናቀ ምህረትና አቶ ተስፋዬ ድምጹ በተባሉ ግለሰቦች ላይ አቃቤ ህግ ክስ መመስረቱን ገልጿል።ችሎቱ የተከሳሾቹን ጉዳይ በመደበኛ ችሎት ለማየትም ለጥቅምት 10 ቀን 2010 ዓ.ም ተለዋጭ ቀጠሮ ሰጥቷል፤ ተጠርጣሪዎቹ ማረሚያ ቤት እንዲወርዱም አዟል።ችሎቱ አቃቤ ህግ በሌሎች ተጠርጣሪዎች ላይ ከጠየቀው የ15 ቀናት የክስ መመስረቻ ጊዜ አስር ቀን በመፍቀድ ለመስከረም 10 ቀን 2010 ዓ.ም ቀጠሮ ይዟል።ፖሊስ በሌሎች 44 ተጠርጣሪዎች ላይ ተጨማሪ የሰው ምስክር ቃል መቀበሉንና የሰነድ ማስረጃዎችን ማሰባሰቡን ገልጾ፤ ነገር ግን ያላጠናቀኳቸው የምርመራ ስራዎች ይቀሩኛል በማለት ተጨማሪ የምርመራ ጊዜ እንዲፈቀድለት ችሎቱን ጠይቋል።ከነዚህም መካከል ከኢትዮጵያ ስኳር ኮርፖሬሽን ጋር በተያያዘ በአንድ መዝገብ በተጠቃለሉ 8 ግለሰቦች ላይ የ16 የሰው ምስክርነት ቃል ቢቀበልም በጠቅላላ የ24 የሰው የምስክርነት ቃል ይቀረኛል ብሏል።የገንዘብና ኢኮኖሚ ትብብር ሚኒስትር ዴኤታ በነበሩት በአቶ አለማዬሁ ጉጆ መዝገብ ባሉ 16 ተጠርጣሪዎች ላይም 18 የሰው ምስክርነት ቃል መቀበል፣ ተጨማሪ የሰነድ ማስረጃዎችና የኦዲት ሪፖርቶችን ማሰባሰብና መመርመር እንደሚቀረው አመልክቷል።በኦሞ ስኳር ኮርፖሬሽን ምክትል ዋና ዳይሬክተር በነበሩት በአቶ መስፍን መልካሙ መዝገብ በሚገኙ ሰባት ተጠርጣሪዎች ላይም የዘጠኝ ምስክሮች ቃል መቀበል፣ የፎረንሲክ ምርመራና ሌሎች የሰነድ ማስረጃዎች ማሰባሰብ ይቀሩኛል ብሏል።የኢትዮጵያ መንገዶች ባለስልጣን ዋና ዳይሬክተር በነበሩት በአቶ ዛይድ ወልደ ገብርኤል መዝገብ በተጠቃለሉ 12 ተጠርጣሪዎች ላይ በተመሳሳይ የ15 የምስክርነት ቃል፣ ከ60 በላይ ደብዳቤዎችን መሰብሰብ፣ የተጠርጣሪዎችን ህጋዊ ያልሆነ ንብረት መለየትና ማሳገድ የመሳሰሉ ተጨማሪ የምርመራ ስራዎች እንደሚቀሩትም ነው ያመለከተው።እነዚህና ሌሎች ስራዎችን አጠናቆ ለመቅረብ የ14 ቀናት ተጨማሪ ጊዜ እንዲሰጠውና ተጠርጣሪዎችም በማረፊያ ቤት እንዲቆዩ ለችሎቱ አመልክቷል።ተጠርጣሪዎችና ጠበቆቻቸው በበኩላቸው ፖሊስ በትጋት እየሰራ እንዳልሆነ፣ አብዛኞቹ የሰነድ ማስረጃዎች በፖሊስ እጅ በመሆናቸው ከእስር ቢለቀቁ ሰነድ የማሸሽም ሆነ ምስክር የማባበል ተጽዕኖ እንደሌላቸው ገልጸዋል።የዋስትና መብታቸው ተከብሮ ጉዳያቸውን በውጭ ሆነው እንዲከታተሉም ጠይቀዋል።ግራ ቀኙን የተመለከተው ችሎትም ለፖሊስ ከስምንት እስከ አስር ቀን የሚደርስ ተጨማሪ የምርመራ ጊዜ ፈቅዷል።በዚህም በእነ አቶ አለማየሁ ጉጆ መዝገብ ለተጠቃለሉ ተጠርጣሪዎች የ8 ቀናት የምርመራ ጊዜ የፈቀደ ሲሆን ለመስከረም 2 ቀን 2010 ዓ.ም ተለዋጭ ቀጠሮ ይዟል።በሌሎች መዝገቦች ስር በተካተቱ ተጠርጣሪዎች ላይ 10 ቀናትን የፈቀደ ሲሆን ጉዳያቸውን ለማየትም ለመስከረም 3 ቀን 2010 ዓ.ም ተለዋጭ ቀጠሮ ሰጥቷል-(ኢዜአ) ። 